钦定古今图书集成/明伦汇编/人事典/第034卷
## 钦定古今图书集成/明伦汇编/人事典/第034卷

| 钦定古今图书集成 明伦汇编 第三十四卷 |

| |

钦定古今图书集成明伦汇编人事典

第三十四卷目录

初生部杂录

初生部外编

周岁部汇考

颜氏家训〈风操篇〉

周岁部纪事

人事典第三十四卷

《书经召诰》：“若生子，罔不在厥初生，自贻哲命。”

《诗经大雅大明章》：“太任有身，生此文王。缵女维莘，长
子，维行笃生。武王保右命尔，燮伐大商。”按注克缵太
任之女事者，维此莘国以其长女来嫁于我，天又笃
厚之，使生武王。保之、助之、命之，而使之顺天命以伐
商也。

《崧高章》维岳降神，“生甫及申。”

《洛书甄耀度黄帝》曰：“凡人生一日，天帝赐算三万六
千，又赐纪二千，圣人得三万六千七百二十，凡人得
三万六千，一纪主一岁，圣人加七百二十。”

《山海经南山经》：“杻阳之山有兽焉，其状如马而白首，
其文如虎而赤尾，其音如谣，其名曰鹿蜀，佩之宜子
孙。”按注：佩谓带其皮尾。

《西山经》“崇吾之山有木焉，员叶而白柎，赤华而黑理，
其实如枳，食之宜子孙。”

《中山经》“青要之山有鸟焉，名曰鴢，其状如凫，青身而
朱目赤尾，食之宜子。”

《道德经元符》篇：“含德之厚，比于赤子，毒虫不螫，猛兽
不据，攫鸟不搏，骨弱筋柔而握固，未知牝牡之合而
䘒作，精之至也；终日号而嗌不嗄，和之至也。”
《家语执辔篇》：“子夏问于孔子曰：‘商闻《易》之生人及万
物鸟兽昆虫，各有奇偶，气分不同，而凡人莫知其情，
惟达道德者能原其本焉。天一，地二，人三三如九，九
九八十，一，一主日，日数十，故人十月而生’。”“八九七十
二，偶以承奇，奇主辰，辰为月，月主马，故马十二月而
生。”七九六十三，三主斗，斗主狗，故狗三月而生。六九
五十四，四主时，时主豕，故豕四月而生。五九四十五，
五为音，音主猿，故猿五月而生。四九三十六，六主律，
律主鹿，故鹿六月而生。三九二十七，七主星，“星主虎，
故虎七月而生。二九一十八八主风，风主蛊，故虫八
月而化。其馀各从其类矣。鸟鱼生阴而属于阳，故皆
卵生。龁吞者八窍而卵生，龃嚼者九窍而胎生。昼生
者类父，夜生者类母。敢问其然乎？”孔子曰：“然。吾昔闻
诸老聃，亦如汝之言。”

《庄子·天地篇》：“厉之人夜半生子，遽取火而视之，汲汲
然唯恐其似己也。”

《风俗通》：“俗间多有禁忌，生三子者，五月生者，以为妨
害父母。”

谯周《法训》：“一产二子者，当以后生者为兄，言其先胎
也。”答曰：“此野人之凿语耳。君子不测暗，安知胎之先
后也？”

《博物志》：“妇人妊娠，未满三月，著婿衣冠，平旦左绕井
三匝，详观影而去，勿反顾，勿令人知见，必生男。
妇人妊娠，不欲令见丑恶物，异类鸟兽，食当避其异
常味。不欲令见熊罴虎豹及射鸟射雉，食牛心、白犬
肉、鲤鱼头。席不正不坐，割不正不食，听诵《诗》《书》讽咏
之音，不听淫声，不视邪色。以此产子，必贤明端正寿
考。”所谓父母胎教之法。故古者妇人妊娠，必慎所感，
感于善则善，感于恶则恶矣。妊娠者，不可啖兔肉，又
不可见兔，令儿唇缺；又不可啖生姜，令儿多指。
《续博物志》：“日月蚀而私者，生儿则多疾。日月晦朔弦
望而私者，生儿则愚痴。喑痖钩绞了戾逐阵而私者，
生儿多凶暴无礼。亦犹木日造曲而酸，水日造酱则
生虫。九焦日种谷。则不生芽。六合日遣鬼。鬼不去火
日安蜂。”则《蜜。苦土》日种麻。则不生。

《计然》云：“人受命于天地，变化而生。一月而膏，二月而
脉，三月而胚，谓如水胞之状。四月而胎，谓如水中虾
䗫胎也。五月而筋，六月而骨，谓血气变为肉，肉为脂，
脂为骨也。七月而成形，八月而动，九月而躁，十月而
生。”

《西溪丛语》：《左氏》：“庄公寤生，惊姜氏，故名曰寤生，遂恶
之。”杜预曰：“寐寤而庄公已生，故惊而恶之甚，言其生
之易也。”据《风俗通》不举寤生子，俗说儿堕地未可开
目便能视者，谓之寤生子，妨父母。郑武公老终天年，
姜氏亦然，岂有妨父母乎？其说与杜预异。

《缃素杂记》《旧唐书》载，明皇时，宰相李林甫，自无学术，
仅能秉笔，有才名于时者，尤忌之。林甫典选部时，选
人严迥判语“杕杜”二字，林甫不识，谓吏部侍郎韦陟
曰：“此谓‘杕杜何也’？”陟俛首不敢言。又太常少卿姜度
妻诞子，林甫手书庆之曰：“闻有弄麞之庆。”客视之掩口。故东坡云：“甚欲去为汤饼客，惟愁错写弄麞书。”盖
用此也。惜乎《新史》不载其事。

《临汉诗话》：寇莱公七月十四日生，魏野诗云：“何时生
上相，明日是中元。”李文定公迪八月十五日生于黔
中，作《中秋八月》诗以献，仅数百言，皆以月况文定。其
中句有“蟾辉吐光育万种，我公蟠屈为心胸。”“老桂根
株撼不折，我公得此为清节。”“孤轮碾空周复圆，我公
得此为机权。”“馀光烛物无洪细，我公得此为经济。”终
篇大率皆如此。

《希通录晋语》：胥臣对文公曰：“昔者太任娠文王不变
沙瘦于豕牢，而得文王不加疾焉。”韦氏云：“瘦，小也。沙，
便也。豕牢，厕也。不加疾，言易也。设有是事，犹当翦焉，
况于诬乎？”老泉《帝喾论》尝辟吞卵等事为庶几。胥臣
之言无稽甚矣。

《云麓漫抄》：秦益公生日，蜀人李善诗云：“无穷身有无
穷乐，第一人为第一官。”其后言者以为过，有旨禁之，
仍著为令。然前辈类多有之，如荆公、东坡皆有曾鲁
公《张文定生日诗》，又载“曾郡守献秦十纯，裴度只今
称圣相”之句。解云：“李义山《韩碑》诗‘帝得圣相相曰度’。
盖取《晏子春秋》：‘仲尼，鲁之圣相也’。”意以禁生日诗为
非“圣相”为可称，其他诟訾前贤为不少。

《彦周诗话》：钱昭度能诗，尝作吕申公《夷简生日诗》云：
“磻溪重得吕，维岳再生申。”可谓著题。

《爱日斋藂抄》：《颜氏家训》言：江南风俗，二亲若在，每至
生日，常有酒食之事。无教之徒，虽以孤露，其日皆为
供顿，酣畅声乐，不知有所感伤。程氏云：“人无父母，生
日当倍悲伤，更安忍置食张乐以为乐？若具庆者可
矣。”此同颜训之意，固不论在上者。然如梁元帝当载
诞之辰，辄斋素讲经。唐太宗谓长孙无忌曰：“‘是朕生
日，世俗皆为欢乐，在朕翻为感伤。今君临天下，富有
四海，而欲承颜膝下，永不可得，此子路有负米之恨
也。《诗》云：‘哀哀父母，生我劬劳’。奈何以劬劳之日，更为
宴乐乎’？泣数行下，群臣皆流涕。”则前世人主未以生
日为重，而庆贺成俗已久矣。《漫录》又记唐中宗以降
诞日宴侍臣内戚，与学士联句，人主“生日，乐宴为寿”，
殆始见此，时固莫盛于明皇也。按开元十七年八月，
上以生日宴百官于花萼楼下，左丞相乾曜、右丞相
说帅百官上表，请以每岁八月初五日为千秋节，布
于天下，咸宁宴乐，休暇三日。此置节之始。十九年，以
千秋节降死罪，流以下原之。此恩赦之始。二十四年
八月千秋节，群臣皆献宝镜。九龄献《千秋金镜录》至
代宗大历元年十月，上生日，诸道节度献金帛、器服、
珍玩、骏马，此受贡之始。德宗以诞日岁诏佛老大论
麟德殿，并诏给事中徐岱等讲说，此说法之始。穆宗
长庆元年诏：“七月六日是朕载诞之辰，其日百僚命
妇宜于光顺门进名参贺。朕门内与百僚相见，虽尝
敕停”，寻复行之。此进名受贺之始。长庆四年，敬宗初
立，徐泗观察使王知兴以上生日，请于泗州置戒坛，
度僧尼资福。此度僧之始。文宗开成二年诏：“朕之生
辰，不欲屠宰，用表好生，非是信尚空门，将希无妄之
福。自今宴会蔬食，任陈脯醢，永为常例。”此禁屠宰之
始。纪节以来，袭为大典。虽本自开元，而明皇久以生
日为重矣。王皇后宠衰，泣曰：“三郎独记不得，何忠脱
紫半臂，换一斗面，为生日汤饼耶？”盖旧事也。明皇不
惟自寿，每至让皇帝宪生日，必幸其宅，移时宴乐。惠
宣太子业被疾，明皇自视。会既愈，幸其第，置酒赋诗，
为初生欢。此恺悌之至情。天宝十四年六月一日，贵
妃杨氏生日，幸华清宫，于长生殿奏新曲，会南海进
荔枝，因名《荔枝香》。天宝十载正月，安禄山生日，赐衣
服、玩器、酒馔，以宫妾蕃将，亦用此。朱仲新云：“唐人生
日，多具汤饼，引梦得《送张与诗》：‘尔生始悬弧，邀我作
上宾。引箸举汤饼，祝赐天麒麟’。此当谓初生时，少陵
自有宗武诗也。”《云溪友议》载：“西川韦相公皋，因作生
日节镇，皆”贡珍奇，独东川卢八座送一歌姬为馈
礼。生男子设弧于门左，女子设帨于门右，三日始负
子，男射女否如东。魏高澄尚冯翊公主，生子三日，时
帝幸其第，锡锦彩。唐章敬吴后生代宗，三日，元宗临
澡之。王毛仲妻产子三日，元宗命高力士赐酒馔金
帛，授其儿。五品官姜崿以公主子生三日，元宗曰：“他
物无以饷吾孙。”赐六品官绯衣银鱼。又武后时，拾遗
张德生男，三日，杀羊会同僚。补阙杜肃告其屠杀，杨
太真以锦绣为襁褓裹。禄山云：“贵妃三日洗儿也。”皆
以三日为重。东坡贺子由生孙云：“昨闻万里孙已振，
三日浴。”今俗以三朝浴儿，殆古意也。晬谓子生一岁。
《颜氏家训》：江南风俗，儿生一期，为制新衣，盥浴装饰，
男则用弓矢纸笔，女则刀尺针缕，并加饮食之物及
珍宝玩，置之儿前，观其发意所取，以验贪愚廉知，名
之为“试儿。”亲表聚集燕享云。《玉壶野史》记曹武惠王
始生，周晬日，父母以百玩之具罗于席，观其所取。武
惠王左手提干戈，右手提俎豆，斯须取一印，馀无所
视。曹，真定人，江南遗俗乃如此，今俗谓试周是也。惟相传满月，且文之为弥月，指《诗》“诞弥厥月”言之。按《毛
诗》曰：“诞，大也。弥，终也。”郑氏曰：“终十月而生。”吕成公注
莆田郑氏曰：“弥，满也。”其义非谓儿生及月。《唐书》：高宗
龙朔三年，子旭轮生满月，大赦。《北户录》云：“岭俗，家富
者，妇产三日或足月洗儿，作团油饭，以煎鱼虾鸡鹅
猪”羊灌肠蕉子姜桂豆豉为之。陆务观谓此即东坡
记盘游饭，语相近，必传者之误，其云足月，即满月也。
东坡又记闽人生子三日浴儿时，家人及宾客皆戴
葱钱曰：“葱使儿聪明，钱使儿富大。”要三日之礼，通古
今当共重耳。

《挥麈前录》：赐生辰器币，起于唐以宠藩镇，五代至遣
使命，周世宗眷遇魏宣懿，始以赐之。自是执政为例。
《懒真子》：东坡诗云：“甚欲去为汤饼客，却愁错写弄麞
书。”弄麞，乃李林甫事。汤饼，人皆以为明皇王后故事，
非也。刘禹锡《赠进士张盥》诗云：“忆尔悬弧日，余为座
上宾。举著食汤饼，祝辞添麒麟。”东坡正用此诗，故谓
之汤饼客也。必食汤饼者，则世所谓长命面者也。
《容斋续笔》：今时人家双生男女，或以后生者为长，谓
受胎在前；或以先生者为长，谓先后当有序。然固有
经一日或亥子时生，则弟乃先兄一日矣；辰时为弟，
巳时为兄，则弟乃先兄一时矣。按《春秋公羊传》隐公
元年：“立适以长不以贤，立子以贵不以”长。何休注云：
“子谓左右媵及侄娣之子。质家亲，亲先立娣；文家尊，
尊先立侄。”其双生也。质家据见立先生，文家据本意
立后生。乃知长幼之次，自商周以来，不同如此。
《甲申杂记》：见任执政官生日，赐以酒饩。张文定以宣
徽使在院，神宗特命赐之，非例也。

《石林燕语》：故事，生日赐礼物，惟亲王见任执政官使
相，然亦无外赐者。元丰中，王荆公罢相居金陵，除使
相，辞未拜，官止特进，神宗特遣内侍赐之，盖异恩也。
可谈近世长吏生日，寮佐画寿星为献，例只受文字，
其画却回，但为礼数而已。王安礼自执政出知舒州，
生日属吏为寿，或无寿星画者，但有作画轴红绣囊
缄之，必谓退回。王忽令尽启封，挂画于厅事，标所献
人名衔于其下。良久，引客焚香，共相瞻礼。其间无寿
星者，或有佛像，或神鬼。唯一兵官乃崔白画二猫。既
至前，惭惧失措。或云：“时有囊缄《墓铭》者，吏不敢展，此
尤不可。”生日祝寿，墓铭凶事，非徒失献芹之意，必须
贻祸，小节不可不戒。古人不欺幽隐，正谓此类。
《癸辛杂识》施仲山云：“士大夫至晚年，多事偏僻之术，
非惟致疾，然不能有子。盖交感之道，必精与气接，然
后可以生育。而偏僻之术，必加系缚之法，气不能过，
是以不能有子也。爱身者当慎之。”

《野客丛谈》：《世说》载晋元帝生子，普赐群臣，殷羡谢曰：
“皇子诞育，普天同庆，臣无勋焉，猥蒙颁赉。”帝笑曰：“此
事岂可使卿有勋邪？”后南唐时，宫中尝赐洗儿，果有
近臣谢表云：“猥蒙宠数，深愧无功。”此正用《世说》事。而
李后主亦曰：“此事如何著卿有功。”故东坡《洗儿词》谓：
“深愧无功，此事如何著得侬”，又用《南唐史》中语。又观
《北史》，有一事亦相类。秦孝王妃生男，隋文帝大喜，颁
赐群官有差。李文博曰：“今王妃生男，于群臣何事，乃
妄受赏？”此事亦然，但其言差隐耳。

《群碎录》：寤生：《左传》：郑庄公寤生惊姜氏。杜氏注云：“寐
寤而庄公生。”《风俗通》云：儿生未能开目，视者曰寤生。
为是。

《空同子》双生以后为兄者，昧化理也。凡产必前动，谓
之回转无碍，则首始下，首下则生矣。即以受气先后
疑，则回转时，先气者先出矣。斯造化至妙之几，所以
全母子者也。予亦双生子，先生者体大差长，亦独先
龀。

《日知录》：“生日之礼，古人所无。”〈余昔年流寓蓟门生日有致馈者答书云小弁
之逐子始说我辰哀郢之放臣乃言初度〉《颜氏家训》曰：江南风俗，儿生一
期，为制新衣，盥浴装饰，男则用弓矢纸笔，女则刀尺
鍼缕，并加饮食之物及珍宝服玩，置之儿前，观其发
意所取，以验贪廉智愚，名之为“试儿。”亲表聚集，因成
宴会。自兹以后，二亲若在，每至此日，常有饮食之事，
无教之徒，虽已孤露。〈魏晋间人以父亡为孤露嵇康与山巨源绝交书少加孤露赵
彦深见母自陈幼小孤露亦谓之偏露唐孟浩然送莫氏甥诗平生早偏露〉其日皆为供
顿，酣畅声乐，不知有所感伤。梁孝元年少之时，每八
月六日载诞之辰，尝设斋讲。自阮修容〈元帝所生母〉“薨后
此事亦绝。”是此礼起于齐、梁之间，逮唐、宋以后，自天
子至于庶人，无不崇饰。此日开筵召客，赋诗称寿，而
于昔人“反本乐生”之意，去之远矣

《云笈七签》：“上清高圣太上大道君者，盖二晨之精气，
庆云之紫烟，玉晖辉焕，金映流真，结化含秀，苞凝元
神，寄胎母氏，育形为人。母妊三千七百年，乃诞于西
那天郁察山浮罗岳丹元之阿。”

《高上玉皇本行集经》：昔有国名号光严妙药，其国王
者，名曰净德。时王有后，名宝月光。其王无嗣，一日思：
“我今将老，而无太子，身或崩殁，社稷九庙，委付何人。”
即便敕下诏诸道众，于诸宫殿，清净严洁，广陈供养。
六时行道，遍祷真圣，已经半载，不退初心。忽从一夜
宝月光皇后梦太上道君与诸至真金姿玉质清净
之俦，驾五色龙舆，拥耀星旌，荫明霞盖。是时太上道
君安坐龙舆，抱一婴儿，身诸毛孔，放百亿光，照诸宫
殿，作百宝色幢节前导，浮空而来。是时皇后心生欢
喜，恭敬接礼，长跪道前，白道君言：“今王无嗣，愿乞此
子为社稷主，伏愿慈悲哀悯听许。”尔时道君答皇后
言：“愿特赐汝。”是时皇后礼谢道君而乃收之。皇后收
已，便从梦归，觉而有娠，怀胎一年，于丙午岁正月九
日午时诞于王宫。当生之时，身宝光焰，充满王国。
《拾遗记》：帝颛顼高阳氏，黄帝孙昌意之子。昌意出河
滨，遇黑龙负元玉图，时有一老叟谓昌意云：“生子必
叶水德而王。”至十年，颛顼生手有文如龙，亦有玉图
之象。其夜昌意仰视天“北辰下化为老叟。”

帝喾之妃，邹屠氏之女也。轩辕去蚩尤之凶，迁其民
善者于邹屠之地，迁恶者于有北之乡。其先以地命
族，后分为邹氏。屠氏女行不践地，常履风云，游于伊
洛，帝乃期焉，纳以为妃。妃常梦吞日则生一子，凡经
八梦则生八子，世谓为“八神”，亦谓“八翌。”翌，明也，亦谓
八英，亦谓八力，言其神力英明，翌成万象，亿兆流其
神睿焉。

《竹书纪年》：“帝尧陶唐氏，母曰庆都，生于斗维之野，常
有黄云覆其上。及长，观于三河，常有龙随之。一旦龙
负图而至，其文要曰：‘亦受天祜。眉八彩，须发长七尺
二寸，面锐上丰下，足履翼宿。既而阴风四合，赤龙感
之，孕十四月而生尧于丹陵，其状如图。及长，身长十
尺，有圣德，封于唐，梦攀天而上。高辛氏衰，天下归之’。”
帝禹。夏后氏母曰修己，出行见流星贯昴，梦接意感，
既而吞神珠，修己背，剖而生禹于《石纽》。

《遁甲开山图》：女狄暮汲石纽山下，泉水中得月精如
鸡子，爱而含之，不觉而吞，遂有娠，十四月而生夏禹。
《大戴礼记》：“颛顼娶于滕氏，滕氏奔之子谓之女禄氏
产老童，老童娶于竭水氏，竭水氏之子谓之高。”氏
产重黎及吴回，吴回氏产陆终，陆终氏娶于鬼方氏，
鬼方氏之妹谓之《女𬯎》氏产六子，孕而不粥三年，启
其左胁，六人出焉：其一曰樊，是为昆吾；其二曰惠连，
是为参胡；其三曰篯，是为彭祖；其四曰莱，是为云郐
人；其五曰安，是为曹姓；其六曰季连，是为芈姓。季连
产付祖氏，付祖氏产内熊，九世至于渠娄。鲧出自《熊
渠》，有子三人：其孟之名，为无康，为《句亶王》；其中之名，
为红，为《鄂王》；其季之名，为疵，为《戚章王》。“昆吾”者，卫氏
也；“参胡”者，韩氏也；“彭祖”者，彭氏也；云“郐人”者，郑氏也；
“曹姓”者，邾氏也；“季连”者，楚氏也。

《风俗通》：“楚之先出自帝颛顼，其裔孙曰陆终，娶于鬼
方氏，是谓女嬇。盖孕而三年不育，启其左胁，三人出
焉，启其右胁，三人又出焉。”

《吴越春秋》：无余传世十馀，末君微劣，不能自立，转从
众庶，为编户之民。禹祀断绝十有馀岁。有人生而言
语，其语曰：“鸟禽呼咽喋咽喋。”指天向禹墓曰：“我是无
余君之苗末，我方修前君祭祀，复我禹墓之祀，为民
请福于天，以通鬼神之道。”众民悦喜，皆助奉禹祭，四
时致贡，因共封立，以承越君之后。复夏王之祭，安集
鸟田之瑞，以为百姓请命。自后稍有君臣之义。
《释迦氏谱普曜经》云：“菩萨住兜率天，有六十六亿诸
天共议言：‘今菩萨将降，当生何国？父母真正，宗族和
睦，威德雄猛，志性弘雅’。”各言诸国皆有。便问菩萨：“‘何
国降神’？菩萨答云：‘其国种姓，有六十种德，一生补处，
尔乃降神。今此释种炽盛，五谷丰熟，人民滋茂，相承
德本，父性仁贤，母怀贞良，前五百世为菩萨母，应往
降神，处彼胞胎’。”《因果经》云：“又观五事：一、观众生受道
熟未，即知皆是初发心来所成熟者；二、观时者，即知
堪受清净妙法；三、观何国处在地心，即知此三千世
界阎浮提中，迦毗罗国最在地中；四、观何族贵盛，即
知释迦第一甘蔗苗裔，圣”王之后，五观往缘，即知白
净王过去有缘王真可为父母。又知其母寿命满足
十月，生已七日便即命终。菩萨尔时为欲广利诸天
故，现五衰相，又现五瑞：一光照大千，二地十八相动，
三魔宫隐蔽，四三光不明，五八部震骇。于时诸天见
是两相，具问菩萨，菩萨答言：“当舍此天，生阎浮提。”诸
天闻已咸慕久住。菩萨答曰：“生无不死，爱合必离，诸
行无常，寂灭为乐。我生释种出家成佛，当为众生建
大法幢，竭烦恼海净入正道，设大法会请诸天人，汝等亦当同餐法食。”诸天闻已，咸喜愿生。

菩萨问天：“以何形貌降神母胎？”梵天强威白言：“梵典
所尊，象形第一。何以故？三兽渡水，兔马未知深浅，用
譬二乘不达法本，象步尽底，以譬大乘解畅三界。”便
以春末夏初，树始华茂，沸宿应下，化为白象，诸根寂
定，现从日光，所行不左，降母右胁瑞应。修行二经，皆
云：化乘六牙白象，冠日之精，发兜率宫，诸天翼从，满
虚空中，作乐散华，大光普照。以四月八日明星出时，
降神母胎。夫人眠梦，见人乘象入右胁内，影现于外，
如在瑠璃，身安心乐。觉已具说王睹瑞相，召明占者，
皆曰：“此胎圣子当为轮王，若出家者必成正觉。”尔时
诸天皆见：菩萨已生王宫，当成佛道，“我等当为眷属
及受法化。”于时凡有九十九亿诸天下生人间；又有
从他化以下，生于人中，其数无量；又有色界诸天，为
受道故下生人间而作仙人。

时，王思惟怀娠将满，作此念时，夫人白王欲往园观。
即敕庄严蓝毗尼园，华果泉池，栏楯阶陛七宝庄饰，
鸾凤众鸟翔集其中，旛盖妓乐香华备满。十万宝辇
四兵外备，采女，姿妙八万四千给侍夫人。又择童女
八万四千，赍持香华先往彼园，又敕臣妇皆令侍从。
夫人尔时即昇宝舆，导从往林，满空八部亦同随往。
《大华严》云林中现瑞凡有十种。乃至十方诸佛脐中
放光。普照此林。现佛方来。

《普曜》云：“王后临产，乘云母车，游怜鞞树，坐师子床，六
反震动三千国土，四天挽车，梵王前导，树为屈枝。”经
云：“十月满足，于四月八日日初出时，于无忧树下，华
叶茂盛，便举右手，欲牵摘之，菩萨渐渐从右胁出。”《佛
所行赞》云：“古昔王生，或从股生、手生、顶生、腋生，我从
右胁而生。”《大善权经》：“菩萨欲不由胞胎，一顷成佛。为”
防人疑。恐是变化不受法故。现受胎生。《经》中前后所
现。皆灭疑生信。文多不载。〈今以四月八日入胎亦以此月八日生则十二月在
胎也〉

于时树下生七茎七宝莲花，大如车轮，菩萨堕莲花
上，无扶侍者，自行七步。大善权云：“为应七觉，故行七
步。”《涅槃经》：于十方面，各行七步。经云：“便举右手言：‘我
于一切天人中，最尊最胜，无量生死尽矣，利益一切
天人’。”大善权云：举手现相者，为除外道自尊，必堕恶
道故。《本起》云：“天上天下，惟我为尊，三界皆苦，何可乐
者？”

时四天王以天缯接侍，置宝几上；帝释执盖，梵王执
白拂，左右侍立；难陀龙王兄弟于空吐水，温凉沐浴
身。《普曜》云：“释梵雨香，九龙下香水浴身。”《修行》云：“水左
温右冷，释衣裹身，太子身黄金色。诸释一日生五百
男。”《修行》云：“国中长者八万四千，各诞是男。”

《佛祖历代通》载，“周昭王瑕二十五年二月八日，世尊
生于迦毗罗卫国蓝毗尼园，波罗叉树下，从母摩耶
夫人右胁而出。姓刹利，父净饭天。母大清净。生时九
龙吐水，金盘沐已，相好庄严，具三十二大人之相。”诸
经有别。

《南齐书顾欢传》：“欢著《夷夏论》。老子入关之天竺维卫
国，国王夫人名曰净妙，老子因其昼寝，乘日精入净
妙口中。后年四月八日夜半子时，剖左腋而生，坠地
即行七步，于是佛道兴焉。”此出《元妙内篇》。

《续博物志》：“老君其母曾见日精下落，如流星飞入口
中，有娠，七十二岁而生于陈国涡水李树下，剖左腋
而生，长一十二尺。”

《佛祖历代通载》，周定王瑜二十一年丁巳，老聃氏于
是年九月十四日生于楚国陈郡苦县濑乡曲仁里。
《魏书》云：“老聃父姓韩名干，字元毕，母曰精敷，二合而
娠，孕八十年而生于李树下，因以为姓。”

第九祖伏驮密多者，提伽国人，姓毗舍罗。既受佛陀
难提付嘱，后至中印度行化。时有长者香盖，携一子
而来瞻礼，尊者曰：“此子处胎六十年，因号难生。”
第十祖胁尊者，中印度人也，本名难生。初将诞，父梦
一白象，背有宝座，座上安一明珠，从门而入，光照四
众，既觉遂生。后值伏驮尊者，执侍左右，未尝睡眠，谓
其胁不至席，遂号“胁尊”焉。

《指月录》：“十祖胁尊者，中印度人，姓氏未详，处胎六十
年。将诞之夕，母梦白象载一宝座，座置一明珠，入门
乃生。生而神光烛室，体有奇香。”

《佛国记》毗舍离国，毗舍离城北有塔，名放弓仗。以名
此者，恒水上流有一国王，王小夫人生一肉胎，大夫
人妒之，言：“汝生不祥之征。”即盛以木函，掷恒水中，不
流。有国王游观，见水上木函，开看见千小儿，端正殊
特，王即取养之。遂便长大，甚勇健，所往征伐，无不摧
伏。次伐父王本国，王大愁忧，小夫人问王：何故愁忧？
王曰：“彼国王有千子，勇健无比，欲来伐吾国，是以愁
耳。”小夫人言：“王勿愁忧，但于城东作高楼，贼来时置
我楼上，则我能却之。”王如其言，至贼到时，小夫人于
楼上语贼言：“汝是我子，何故作反逆事？”贼曰：“汝是何
人？云是我母。”小夫人曰：“汝等若不信者，尽仰向张口小夫人即以两手构两乳，乳各作五“百道堕千子口
中。贼知是我母”，即放弓仗。

《外国图》：“长人国娠六年乃生，而白首儿则长大乘云
而不还”，龙类也。

《佛祖历代通载》：“第十八祖伽邪舍多，摩提国人也，姓
郁头蓝。父天盖，母方圣，尝梦大神持鉴，因时有娠，凡
七日而诞。肌体莹如琉璃，未尝洗沐，自然香洁。
第二十一祖婆修盘头者，罗阅城人也，姓毗舍佉。父
光盖，母严一家富而无子，父母祷于佛塔而求嗣焉。
一夕，母梦吞明暗二珠，觉而有孕。经七日，有一罗汉
名贤”众，至其家，光盖设礼，贤众端坐受之。严一出拜，
贤众辟席，云：“回礼法身大士。”光盖罔测其由，遂取一
宝珠，跪献贤众，试其真伪。贤众即受之，殊与逊谢。光
盖不能忍，问曰：“我是丈夫，致礼不顾，我妻何德，尊者
辟之？”贤众曰：“我受礼纳珠，贵福汝耳。汝妇怀圣子生，
当为世灯慧日，故吾辟之，非重女人也。”贤众又曰：“汝
妇当生二子：一名婆修盘头，则吾所尊者也；二名刍
尼。昔如来在雪山修道，刍尼巢于顶上。佛既成道，刍
尼受报，为那提国王。佛记云：‘汝至第二五百年生罗
阅城毗舍佉家，与圣同胞’。今无爽矣。”后一月果生二
子。

第二十三祖鹤勒那者，月氏国人也。姓婆罗门。父千
胜，母金光。以无子故，祷于七佛金幢，即梦须弥山顶
一神童持金环云：“我来也。”觉而有孕。

第二十五祖婆舍斯多者，罽宾国人也。姓婆罗门。父
寂行，母常安乐。初，母梦得神剑，因而有孕，即诞。拳左
手遇师子尊者，显发宿因，密受心印。

天水赵氏，世为秦人。初，母张夫人梦梵僧谓曰：“当生
贵子。”即出囊中舍利使吞之。及诞，所梦僧白画，入其
室，摩其顶曰：“必当大弘教法。”言讫而灭。既成人，高颡
高目，大颐方口，长六足五寸，其音如钟。

《天台山德韶国师示寂》。师处州龙泉陈氏母。夜梦白
光触体。因而有娠。及诞尤多奇异。

天衣义怀禅师，生陈氏，温州乐清人。世以渔为业。母
梦星陨于屋，除而光照户，遂娠。及生，尤多奇。

法云圆通法秀禅师，秦州陇城人也。生辛氏，母梦僧
癯甚，须发尽白，托宿曰：“我麦积山僧也。”觉而娠。先是
麦积山有僧，亡其名，日诵《法华》，与应干寺鲁和尚善，
尝欲从之游。方鲁老之既去，绪语曰：“他日当寻我竹
铺坡前銕彊岭下。”俄有儿生其所，鲁闻之，往观焉，儿
为一笑。三岁，愿随鲁归，遂冒鲁氏。

江州东林常总禅师，生剑州尤溪施氏。母梦男子颀
然色如金，握白芙蓉三柄以授之，但一柄得馀委地。
觉而娠。后诞三子，伯仲皆不育，《总》其季也。

径山佛照德光禅师入寂，讳德光，姓彭氏，临江新喻
人。父术，母袁，梦异僧入室，惊寤有娠。既生，乃祖曰：“吾
家世积德，乃生此儿，必光吾门。”因是命名。

《指月录》：“酒仙遇贤禅师，姑苏长洲林氏子。母梦吞大
珠而孕，生多异祥，貌伟怪，口容双拳。”

天台山德韶国师，处州龙泉人，族陈氏。母叶梦白光
触体，觉而娠，生而杰异。

吉州隆庆院庆闲禅师。福州古田卓氏子。母梦胡僧
授以明珠而孕。及生。白光照室。

宗杲大会普觉禅师，宣城奚氏子。其母梦一僧黑颊
隆鼻，神人卫之，造于卧室，问其何所居，对曰：“岳北。”觉
而有身。哲宗元祐四年己巳十一月十日巳时诞。师
白光透室，举邑称异。

江州圆通道旻禅师，世称“古佛。”兴化蔡氏子母梦吞
摩尼宝珠，有娠。

《颜氏家训》。